CELEX: 62009CN0157
Language: bg
Date: 2009-05-07 00:00:00
Title: Дело C-157/09: Иск, предявен на 7 май 2009 г. — Комисия на Европейските общности/Кралство Нидерландия

1.8.2009   
            
            
               BG
            
            
               Официален вестник на Европейския съюз
            
            
               C 180/25
            
         Иск, предявен на 7 май 2009 г. — Комисия на Европейските общности/Кралство Нидерландия
   (Дело C-157/09)
   2009/C 180/44
   Език на производството: нидерландски
   
      Страни
   
   
      Ищец: Комисия на Европейските общности (представители: H. Støvlbæk и W. Roels)
   
      Ответник: Кралство Нидерландия
   
      Искания на ищеца
   
   
               —
            
            
               да се установи, че като е одобрило и оставило в сила член 6, параграф 1 от Закона за регламентиране на професията на нотариус от 3 април 1999 г., Кралство Нидерландия не е изпълнило задълженията си по Договора за създаване на Европейската общност и по-конкретно по членове 43 ЕО и 45 ЕО,
            
         
               —
            
            
               да се осъди Кралство Нидерландия да заплати съдебните разноски.
            
         
      Правни основания и основни доводи
   
   На първо място Комисията твърди, че изискването за националност за целите на предоставяне на достъп и упражняване на професията на нотариус представлява непропорционална пречка пред гарантираната в член 43 ЕО свобода на установяване на нотариусите, които са граждани на друга държава-членка. Член 45 ЕО всъщност предвиждал освобождаване от прилагането на разпоредбите относно свободата на установяване макар и само за дейностите, които са свързани пряко и конкретно с упражняването на публична власт. Комисията счита, че задачите, изпълнявани от нотариус съгласно нидерландското право, представляват упражняване на публична власт само в много ограничена част, поради което с оглед на постоянната съдебна практика, свързана с член 45 ЕО, това обстоятелство не би могло да оправдае пречката.
   На второ място Комисията изтъква, че с оглед на член 43 ЕО изискването за националност във всички случаи не е подходящо, за да се осигури определено равнище на професионална квалификация, което гарантира защитата на потребителя. Съществувало и друго — възпрепятстващо в по-малка степен свободното движение — средство за гарантиране на изискваното високо равнище на професионална квалификация за упражняване на дейността на нотариус, а именно възможността за приемащата държава-членка да изисква съблюдаването на една от компенсаторните мерки, предвидени в член 4 от Директива 89/48/ЕИО (1).
   
      (1)  Директива 89/48/ЕИО на Съвета от 21 декември 1988 година относно обща система за признаване на дипломите за висше образование, издадени след завършването на професионално образование и обучение с минимална продължителност от три години (ОВ L 19, стp. 16; Специално издание на български език, 2007 г., глава 5, том 2, стр. 76).